Trane onder die valhelm | Rapport
Trane onder die valhelm
Die rede hoekom Sebastian Vettel so half emosieloos gelyk het onmiddellik nadat hy verlede Sondag uit sy renmotor geklim het? Omdat hy die trane oor die derde agtereenvolgende wêreldkroon van sy glinsterende loopbaan binne-in sy motor gestort het – onder die valhelm, wat die nattigheid op sy wange van die fotograwe kon wegsteek. En die rede waarom die wêreld dit ook nie gehoor het nie? Wel, die jong kampioen se motor was effens gekrok ná 'n aksiebelaaide ren waarin sy deelname so byna op die vierde draai beëindig is – en een van die dinge wat nie die uitdagings van die nat Interlagos-renbaan end-uit oorleef het nie, was sy tweerigting-radio. "Ja, ek het gehuil onder my valhelm. Maar gelukkig was die radio stukkend, so julle het nie nodig gehad om na my getjank te luister soos (ná sy eerste titelsukses) in 2010 nie," het Vettel die afgelope week gesê. Die 25-jarige Duitser het Sondag die geskiedenis ingejaag, toe hy die derde agtereenvolgende jaar as wêreldkampioen gekroon is, danksy 'n sesde plek in die Brasiliaanse Grand Prix. Die Spanjaard Fernando Alonso het so byna genoeg gedoen om Vettel se partytjie te bederf, maar kon net tweede eindig – nie goed genoeg om sý derde kroon te buit nie. Hy het net drie punte agter Vettel geëindig, met 278 teenoor 281. Vir Vettel was die kroon die beloning vir sy eie en sy span se veggees in 'n verstommende seisoen, waarin hy net drie keer buite die punte geëindig het en in ses van die laaste sewe renne op die podium gestaan het. Dit was 'n moeilike jaar vir die Red Bull-span, het hy ná die Interlagos-uitdaging gesê, en sy titel behoort aan almal wat betrokke was. "?'n Baie slim ou het eenmaal vir my gesê die moeilikste ding is om te wen ná jy gewen het, want dan kry jy die aandag en die druk en jy fokus op hoe om weer te wen, eerder as op die klein treetjies wat nodig is," het Vettel Sondag tydens sy perskonferensie gesê. "Dis wat ek altyd probeer onthou. Dis net nog 'n dag en nog 'n ren en ons moet getrou aan onsself bly en dit net geniet. Dan sal alles goed afloop." Vettel is Sondag gekroon as die jongste driemalige wêreldkampioen, op net 25. Presies tot watter mate hy die rekord verpletter het, word uitgelig deurdat die 31-jarige Alonso die jongste driemalige kampioen sou gewees het as dinge anders verloop het in Brasilië. Vettel is net die negende man tot dusver wat drie krone kon wen en net die derde wat drie op 'n ry kon wen, ná sy rolmodel en landgenoot Michael Schumacher en Juan Manuel Fangio. "Dis moeilik om die regte woorde te kry," het hy gesê. "Vanselfsprekend moet jy op die regte plek op die regte tyd wees, maar ek glo ook jy kan jou eie geluk maak en werk vir wat jy wil hê."
Een van sy top-10 toets-herinneringe, het Jean de Villiers geraai ná gister se Bok-oorwinning van 28-10 oor Australië.Die kaptein en senter het twee drieë gedruk...
Bokke: Liewer laat as nooit!
'n Bonuspunt-oorwinning oor die Wallabies? Nooit te versmaai nie, al kom drie van daai vier drieë dan ook in die laaste minuut of agt.
Kenners: Duane, bank hak knoop deur
Van die land se rugbykenners was gister nét so verstom deur die Springbokke se fantastiese eindpoging teen die Wallabies op Nuweland, as die meeste rugbykykers.